**Ce vină**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Ion Caţaveica

Ce vină secera are?!

Ţin minte cum, dedemult,

Mama, ca pe-un copil,

În bucăţi vechi de pânză

Cu dragoste o învelea.

Nu dânşii, nu ei – noi

Cu ea spre ţărani

Ne plecăm!

Ce vină are ciocanul?!

Ţin minte cum, dedemult,

Tata, ca unui câine bătrân,

O căsuţă de lemn i-a făcut.

Nu dânşii, nu ei – noi

Fierul cu el am bătut!

Ce vină au stelele

Deasupra noastră arzând,

Stelele care

În ochii îndrăgostiţilor

Se oglindesc?!

Nu dânşii, nu ei – Domnul

Le-a semănat pe cer!

Ce vina au hainele noastre

Încărcate de mâlul fântânii

Pe care afară îl aruncăm?!